壽李子先
作者：程公許
朝代：宋

paragraphs: 正陽用事月初吉，騎鯨之孫生此日。
滴露能將三畫吞，積風少忍六月息。
平生最耐反復看，其文炳彪心地直。
骨肉十年長眼青，今年差覺叢談密。
一尊稱處薰風曉，紅藥丫頭香露濕。
誰令絕艷殿光景，羣葩斂避表獨立。
洗盡人間丹粉妍，傾國傾城須正色。
文章瑞世寧論晚，時來造物能借力。
爲君折花起長歌，請君滿引無餘瀝。
丹霄一武不難梯，更看飛階弄吟筆。